I løpet av holodomor døde anslagsvis mellom tre og fire millioner mennesker av sult i de områdene som på den tiden tilhørte Den ukrainske sosialistiske sovjetrepublikk; en katastrofe uten sidestykke i fredstid i ukrainsk historie. Videre rammet hungersnøden den ukrainske minoritetsbefolkningen i det sørlige Russland hardt, og da særlig i området øst for Azovhavet. I tillegg førte hungersnøden også til et betydelig fødselsunderskudd, som ofte regnes med som tap av liv. Det har vært betydelig usikkerhet knyttet til tallene, og inntil ganske nylig har det vært vanlig med langt høyere anslag. Beregningene har også vært påvirket av ideologisk syn på historien.